Abe Bhilithani Bathola iVoters Roll Abanengi eZimbabwe Bengakayitholi
Amabandla ezombusazwe acunulwe yikwehluleka kwabekhomishini ebona ngezokhetho eyeZimbabwe Electoral Commission ukubanikeza ugwalo olulamabizo ababhalisele ukuvota, eleVoters Roll
BULAWAYO — Abezombusazwe, abenhlanganiso zamalungelo kazulu bathi bamangaliswe yikuthi abakwamanye amazwe anjengeBhilithani esebika enkundleni zebulenjini kuTwitter ukuthi aselutholile bona bengakalutholi. Ugwalo lweVoters Roll lokhe lungakafinyelelwa ngabanengi laloba iZEC isithi soluphumile. Abamabandla ezombusazwe abanengi bakoBulawayo bakhala ngokuthi lokhe bengakatholi lolugwalo okugoqela labebandla elibusayo eleZanu PF. Omunye wabo umongameli weMthwakazi Republic Party (MRP) umnumzana Mqondisi Moyo uthi nfoMvulo ekuseni bahambile emahofisini abeZEC besiyacela lologwalo kodwa baluncitshiwe. " Olilunga ledale lephalamende njalo engowebandla leZANU Pf umnumzana Joseph Tshuma, uthe uthole umbiko wokuthi azothatha ugwalo lweVoters Roll ngoba selulungile kodwa ubengakakwenzi lokho. Ilunga le National Patriotic Front (NPF) umnumzana Nassisio Makhulumo uthe ibandla lakhe alikatholi iVoters Roll ethi lokhe belindile njalo bazibuza ukuthi kungani I ZEC ingakabanikezi ugwalo lolu njengokuthembisa kwayo. IZEC yathembisa ukuthi izanikeza abamabandla aphikisayo iVoters Roll yebulenjini kodwa lokhu akukenzakali kuze kube manje. Iphephandaba leChronicle liveze ukuthi abesigodlo sommeli weBhilithani eZimbabwe sesitholile lolugwalo okuyisimanga ukuthi kwenzakala njani amabandla ezombusazwe engakalutholi okusolwe ngabanengi ikakhulu ingcwethi ezicubungula ezombusazwe, abenhlanganiso zamalungelo oluntu kanye labamabandla ezombusazwe aphikisayo.